ΓΡΑΠΤΗ ΕΡΩΤΗΣΗ Ε-0430/97 υποβολή: Sebastiano Musumeci (NI) προς την Επιτροπή (19 Φεβρουαρίου 1997)

Θέμα: Αίτημα αναβολής της πληρωμής των προστίμων για τις γαλακτοκομικές ποσοστώσεις

1. Δεδομένου ότι η βάσει συμφωνίας καθιέρωση ποσοστώσεων στην κοινοτική παραγωγή γάλακτος για τη στήριξη των τιμών είναι ένα σύστημα ορθό με το οποίο συμφωνούμε, αρκεί η διάρθρωσή του να μην προξενεί καταστάσεις μακροσκοπικής ανισορροπίας ανάμεσα στο παραγωγικό δυναμικό και την εσωτερική κατανάλωση των επιμέρους κρατών μελών 7

2. η συνακόλουθη επιβολή προστίμου στις περιπτώσεις υπέρβασης των ποσοστώσεων που έχουν παραχωρηθεί εμφανίζεται ως αντικειμενικώς δίκαιη ποινή μόνο όταν αυτή αποδεικνύεται ότι συνδέεται με ειδική, άμεση και ενσυνείδητη ευθύνη για την παραβίαση 7

3. στην περίπτωση της Ιταλίας η υπέρβαση των ποσοστώσεων από ένα πολύ μικρό αριθμό κτηνοτρόφων οφείλεται όχι σε δόλιες ενέργειές τους, αλλά:

α) στη μωρία ενός ιταλού υπουργού ο οποίος στο πλαίσιο της Κοινότητας δεν μπόρεσε να κάνει τίποτε άλλο παρά να διαπραγματευθεί μια ποσόστωση λίγο υψηλότερη από το ήμισυ της εσωτερικής ιταλικής κατανάλωσης, καταδικάζοντας με τον τρόπο αυτό την Ιταλία να είναι καθαρώς εισαγωγέας γάλακτος προς όφελος της Γερμανίας, της Γαλλίας και της Ολλανδίας, οι οποίες εξασφάλισαν ποσόστωση πάρα πολύ υψηλότερη από την κατανάλωσή τους 7

β) στην αντιφατικότητα των ιταλικών νόμων που ακολούθησαν, και οι οποίοι, μαζί με την αποδεδειγμένη επιπολαιότητα ή, ακόμη χειρότερα, κακοπιστία των συνδικαλιστικών οργανώσεων και των φορέων του κλάδου και την εξ ίσου αποδεδειγμένη κατάσταση σύγχυσης στην οποία βρίσκονται εδώ και πολύ καιρό οι σχετικοί κρατικοί οργανισμοί, οδήγησαν πολλούς εθνικούς κτηνοτρόφους σε σφάλμα, αφενός υποκινώντας τους να παράγουν ολοένα και περισσότερο και αφετέρου ενημερώνοντάς τους για τα ποσοτικά όριά τους μόνο σε περίπτωση υπέρβασης των αντίστοιχων ποσοστώσεων, αλλά και δημιουργώντας και τροφοδοτώντας τη μαύρη αγορά των αποκαλούμενων «πλασματικών ποσοστώσεων» και συγχρόνως παρέχοντας κίνητρα για την εισαγωγή γάλακτος, όχι ακριβώς κοινοτικής προέλευσης, σε ευτελείς τιμές.

Με βάση τα ανωτέρω, ζητείται από την Επιτροπή να εξετάσει τη σκοπιμότητα όχι της διαγραφής των προστίμων, αλλά της μετάθεσης της προθεσμίας πληρωμής, ούτως ώστε στο μεταξύ να εξακριβωθεί ο βαθμός συνυπευθυνότητας των εμπλεκόμενων συνδικαλιστικών και επαγγελματικών φορέων και οργανώσεων.

Απάντηση του κ. Fischler εξ ονόματος της Επιτροπής (17 Μαρτίου 1997)

Η Επιτροπή θεωρεί ότι, κατά την θέση σε εφαρμογή του καθεστώτος ποσοστώσεων στην Ιταλία, δόθηκαν αρκετές ευκαιρίες στους παραγωγούς προκειμένου να διορθώσουν τα λάθη τα οποία διέπραξαν κατά την χορήγηση των μεμονωμένων ποσοτήτων αναφοράς, είτε στις αρμόδιες αρχές, είτε, άμεσα, στον κρατικό οργανισμό τον αρμόδιο για τις παρεμβάσεις στην γεωργική αγορά (ΑΙΜΑ) και αυτό με κάθε επιφύλαξη προσφυγής στη δικαιοσύνη.

Όσον αφορά την πληρωμή της συμπληρωματικής εισφοράς, για την περιόδο εμπορίας 1995/1996, θα πρέπει να υπενθυμιστεί ότι η Επιτροπή έχει κινήσει διαδικασία για παράβαση με θέμα τις διατάξεις τις σχετικές με τον υπολογισμό της οφειλομένης εισφοράς, σε επίπεδο ενώσεων παραγωγών. Κατά συνέπεια, η Ιταλία εξέδωσε τα νομικά διατάγματα («decreto legge») αριθ. 353 της 8ης Ιουλίου 1996 και αριθ. 463 της 6ης Σεπτεμβρίου 1996 τα οποία προβλέπουν την διακοπή της χορήγησης αντιστάθμισης σε επίπεδο ενώσεων γαλακτοπαραγωγών, με ισχύ από την αρχή της περιόδου εμπορίας 1995/1996.

Η Επιτροπή γνωρίζει ότι οι αλλαγές αυτές οι οποίες έχουν αναδρομική ισχύ προκάλεσαν πολύ σημαντικά προβλήματα διαχείρισης τα οποία έχουν άμεσες επιπτώσεις στην τήρηση της προθεσμίας έως την 1η Σεπτεμβρίου 1996 για την καταβολή της συμπληρωματικής εισφοράς εκ μέρους των αγοραστών. Τα προβλήματα αυτά δεν απαλλάσουν ωστόσο τον αγοραστή από την ευθύνη του να συλλέξει την συμπληρωματική εισφορά ούτε τους παραγωγούς να την πληρώσουν.

Εν κατακλείδι, η Επιτροπή θεωρεί ότι μία ακόμη παράταση της προθεσμίας πληρωμής του Ευρωπαϊκού Ταμείου Προσανατολισμού και Γεωργικών Εγγυήσεων δεν θα έλυνε το πρόβλημα.